Energipriserne er lige nu ekstraordinært høje, og det påvirker de fleste danske husholdninger. For dem med færrest penge i samfundet, rammer det ekstra hårdt. Derfor førstebehandler Folketinget i dag et lovforslag, der skal give en økonomisk hjælp til de borgere, der er økonomisk vanskeligt stillede. Lovforslaget behandles altså inden Folketingets åbning, den 4. oktober. Det er for at sikre, at pengene kommer ud hurtigst muligt. Det meddeler Beskæftigelsesministeriet. Hvis lovforslaget vedtages, kan første rate af den økonomiske hjælp blive udbetalt til modtagere af ældrecheck. Den kan de få allerede i slutningen af september. Og checken lyder på 2.500 kroner. Der kommer også penge til enlige forsørgere på SU og de, der modtager SU-handicaptillæg. De får 2.000 kroner ekstra i midten af oktober. Herunder kan du se, hvor mange i din kommune, der kan få en energi-check. Pengene lander inden oktober-regninger Forslaget til loven skal 2. og 3. behandles den 8. september. - Sammen med et bredt flertal af Folketingets partier indgik regeringen kort før sommerferien en aftale, der skal sikre en økonomisk håndsrækning til nogle af de borgere, som er særligt hårdt ramt af de stigende energipriser. Det gælder blandt andet pensionister, der modtager ældrecheck, siger beskæftigelsesminister, Peter Hummelgaard (S) og tilføjer: - For at få hjælpen hurtigere frem bad vi tidligere på måneden Folketingets formand hastebehandle lovforslaget. Det fik vi grønt lys til, og derfor er det virkelig glædeligt, at vi allerede i dag kan førstebehandle forslaget. Hvis alt går vel er hjælpen nær, og fremme på kontoen hos de berettigede personer, inden de skal betale oktober måneds regninger.

Referat:
Det er udvalgte personer med stram økonomi, der kan se frem til en check fra staten. Det er modtagere af ældrecheck, enlige forsørgere på SU samt de, der modtager SU-handicaptillæg.